Det grønne område, IT og teknologi styrkes med de ekstra studiepladser. Og det passer som fod i hose på den overordnede vækststrategi for Nordjylland, siger formanden for Business Region North Denmark, Mogens Christen Gade.

Folketinget har i dag besluttet at oprettet 5000 ekstra studiepladser. Det sker som følge af coronakrisen, da det forventes, at 10.000 flere unge vil søge ind på en uddannelse end normalt i stedet for at tage eksempelvis et udlandsophold eller et sabbatår. I Nordjylland betyder det 460 ekstra studiepladser, der fordeles med 370 pladser på Aalborg Universitet og 90 pladser på Professionshøjskolen UCN. Og det glæder formanden for Business Region North Denmark, Mogens Christen Gade. - Det er rigtig godt for Nordjylland. Det er virkelig et boost, siger Mogens Christen Gade, der også er borgmester for Jammerbugt Kommune. Det, der især gør ham tilfreds, er, at de uddannelser, der styrkes, passer godt til den overordnede nordjyske erhvervsfremme-strategi. - Det er uddannelser inden for det tekniske, energimæssige og bæredygtige område, der styrkes. Det passer som fod i hose til vores strategi for vækst, siger Mogens Christen Gade. Svært at skaffe kvalificeret arbejdskraft Han fortæller, at det har været en udfordring at skaffe kvalificeret arbejdskraft til Nordjylland netop inden for det grønne område. Men det bliver der rettet op på nu med de ekstra studiepladser. Og Mogens Christen Gade forsikrer, at der også er brug for de unges arbejdskraft, når de er færdige med deres uddannelse. - Det kan for eksempel være hos Green Hub Denmark-projektet i Aalborg, som helt sikkert kommer til at mangle arbejdskraft. Men også projekter som ”Det Grønne Nordjylland” og ”Strategisk Energiplanlægning i Nordjylland” vil efterspørge arbejdskraft, siger Mogens Christen Gade. - Vi er virkelig glade for dagens udmelding, lyder det fra formanden for Business Region North Denmark. I alt 210 millioner kroner koster de 5000 ekstra studiepladser, der skal fordeles rundt om i Danmark.